作者:皎然
標題:酬元主簿子球別贈
內容:故人方遠適，訪我陳別情。此夜偶禪室，一言了無生。覽君緘中寶，如搴清玉瑛。胡為蘊高價，歲晚徒營營。辭秩貧且病，何人見艱貞。出無黃金橐，空歌白薴行。威遲策駑馬，獨望故關樹。渺渺千里心，春風起中路。近聞新拜命，鸞鳳猶棲棘。勸君寄一枝，且養冥冥翼。甘泉多竹花，明年待君食。